## **Julkishallinnon taloushallinnon, hallintoasiain ja tiedonhallinnan asiakirjojen ja tietoaineistojen pysyvä säilytys**

Arkistolaissa (831/1994) pysyvästi säilytettävillä asiakirjoilla tarkoitetaan lailla tai lain nojalla arkistoitavia asiakirjoja ja tietoaineistoja, jotka niiden säilytysajan päättymisen jälkeen arkistoidaan.

Tässä päätöksessä määrätään arkistolain 1 §:n 1 momentin kohtien 1–6 arkistonmuodostajien (julkishallinnon toimijat) taloushallinnon, hallintoasioiden ja tiedonhallinnan yleisissä toimintaprosesseissa tai tehtävissä muodostuvien asiakirjojen ja tietoaineistojen pysyvästä säilytyksestä ja säilytysmuodosta.

Tämän päätöksen liitteet on laadittu tiedonhallintalautakunnan 25.10.2023 julkaistun säilytysaikasuosituksen[[1]](#footnote-2) liitteiden pohjalta. Liitteiden erillisillä välilehdillä on suomen- ja ruotsinkieliset tekstiversiot.

**Kansallisarkiston aiemmat seulontapäätökset**

Kansallisarkisto on antanut aiemmin seuraavat, nyt annettavan päätöksen kannalta merkitykselliset päätökset:

*Valtionhallinto ja julkisoikeudelliset laitokset ja yhteisöt*

* arkistolaitoksen määräys ja ohje 3.8.2010 Valtionhallinnon asiakirjojen seulonta ja hävittäminen (AL/19273/07.01.01.00/2008)
* organisaatiokohtaiset seulontapäätökset

*Kunnat ja kuntayhtymät*

* arkistolaitoksen päätös 3.9.2001 Pysyvästi säilytettävät kunnalliset tuki- ja ylläpitotehtävien asiakirjat (KA 158/43/01)
* organisaatiokohtaiset seulontapäätökset.

## **Kansallisarkiston päätös**

Kansallisarkisto määrää arkistolain (831/1994) 8 §:n nojalla arkistolain 1 §:n 1 momentin kohtien 1–6[[2]](#footnote-3) arkistonmuodostajien taloushallinnon, hallintoasioiden ja tiedonhallinnan yleisissä toimintaprosesseissa ja tehtävissä muodostuvien asiakirjojen ja tietoaineistojen pysyvästä säilytyksestä tiedonhallintalautakunnan suosituksen liitteisiin 3, 4 ja 5 merkityn mukaisesti. Kansallisarkiston määräys pysyvästä säilytyksestä on merkitty edellä mainittujen liitteiden sarakkeeseen *Kansallisarkiston määräys asiakirjojen ja tietoaineistojen pysyvästä säilytyksestä*. Alun perin tiedonhallintalautakunnan suosituksen liitteet ovat myös tämän päätöksen liitteenä.

Tätä päätöstä sovelletaan 1.1.2025 alkaen muodostuneisiin ja muodostuviin asiakirjoihin ja tietoaineistoihin. Ennen 1.1.2025 muodostuneisiin asiakirjoihin ja tietoaineistoihin sovelletaan Kansallisarkiston ja sen edeltäjäorganisaatioiden antamia määräyksiä sekä yleisiä ja organisaatiokohtaisia seulontapäätöksiä. Tätä päätöstä voidaan soveltaa takautuvasti niihin taloushallinnon, hallintoasioiden ja tiedonhallinnan tehtävien asiakirjoihin ja tietoaineistoihin, joiden arkistollista arvoa ei ole määritelty aikaisemmin annetuissa määräyksissä ja päätöksissä.

Tällä päätöksellä kumotaan 1.1.2025 alkaen muodostuvien taloushallinnon, hallintoasioiden ja tiedonhallinnan asiakirjojen ja tietoaineistojen osalta seuraavat määräykset ja päätökset:

* arkistolaitoksen määräys ja ohje 3.8.2010 Valtionhallinnon asiakirjojen seulonta ja hävittäminen (AL/19273/07.01.01.00/2008)
* arkistolaitoksen päätös 3.9.2001 Pysyvästi säilytettävät kunnalliset tuki- ja ylläpitotehtävien asiakirjat (KA 158/43/01)
* arkistolaitoksen päätös 19.8.2003 Maakunnan liittojen pysyvästi säilytettävät asiakirjat (KA 133/43/03).

Päätös koskee niiden taloushallinnon, hallintoasioiden ja tiedonhallinnan yleisten toimintaprosessien ja tehtävien asiakirjojen ja tietoaineistojen pysyvää säilytystä, jotka on määritelty tiedonhallintalautakunnan suosituksen liitteissä suosituksen antohetkellä 25.10.2023. Kansallisarkisto voi antaa uuden päätöksen, mikäli tiedonhallintalautakunta päivittää suosituksen liitteissä määriteltyjä toimintaprosesseja ja tietoaineistoja.

Tätä päätöstä noudatetaan taloushallinnon, hallintoasioiden ja tiedonhallinnan asiakirjoihin ja tietoaineistoihin eikä toimijan tarvitse tehdä erillistä, organisaatiokohtaista seulontaesitystä. Päätöstä ei sovelleta toimijan substanssitehtävissä[[3]](#footnote-4) muodostuviin asiakirjoihin tai tietoaineistoihin, vaikka kyse olisi seulontapäätöksessä mainituista asiakirjoista.

Mikäli toimija arvioi, että päätös ei kaikilta osin sovellu sen taloushallinnon, hallintoasioiden ja tiedonhallinnan tehtävien ja toimintaprosessien asiakirjoihin ja tietoaineistoihin, toimija voi noudattaa sille annettua organisaatiokohtaista seulontapäätöstä tai tehdä seulontaesityksen niistä asiakirjoista ja tietoaineistoista, jotka toimijan perustellun näkemyksen mukaan pitää säilyttää pysyvästi. Substanssitehtävien asiakirjojen ja tietoaineistojen osalta toimijalla pitää olla erillinen niitä koskeva seulontapäätös.

Kansallisarkiston arkistoitavien asiakirjojen muotoa koskevan määräyksen (KA/15906/07.01.01.00/2021, 22.12.2021) mukaan 1.1.2022 alkaen muodostuneet asiakirjat säilytetään pysyvästi yksinomaan sähköisessä muodossa.

## **Päätöksen perustelut**

Päätöksen liitteissä 3–5 mainittujen asiakirjojen ja tietoaineistojen pysyvää säilytysarvoa arvioitaessa niitä on verrattu julkishallinnon asiakirjatietojen seulontapoliittisiin tavoitteisiin ja kriteereihin, jotka on vahvistettu Kansallisarkiston arvonmääritys- ja seulontapolitiikassa (KA/12247/07.01.01.03.00/2019) ja strategiassa 2025.

Asiakirjojen ja tietoaineistojen arvonmäärityksessä on otettu huomioon tehtävän yhteiskunnallinen merkittävyys, toimintaympäristö, tietojen ainutlaatuisuus ja vastaiset käyttömahdollisuudet sekä asiakirjatietojen informaatioarvo eli merkitys yhteiskuntaa, yhteiskunnallisia prosesseja ja ilmiöitä dokumentoivina aineistoina.

Asiakirjoihin ja tietoaineistoihin sisältyy tietoja yksityisistä henkilöistä ja yrityksistä sekä julkishallinnon toimijoista. Tietojen käyttö moninaisia tutkimustarkoituksia ja muuta käyttöä varten edellyttää esitykseen sisältyvien henkilötietojen pysyvää säilyttämistä, arkistointia. Kansallisarkisto on asiakirjojen arvonmäärityksessä arvioinut henkilötietojen suojaa ja henkilötietojen minimoinnin vaatimusta siten, että tutkimuksen ja muun käytön tarpeet edellyttävät päätöksessä mainittujen henkilötietojen pysyvää säilyttämistä. Kansallisarkiston käyttämissä arvonmäärityksen ja seulonnan tavoitteissa, menetelmissä ja kriteereissä on huomioitu tiedon kulttuuriperintöarvo, henkilötietojen merkitys tutkimuksessa ja muussa käytössä sekä henkilötietojen suoja. Tietosuoja-asetus ja tietosuojalaki mahdollistavat tietojen säilyttämisen yleisen edun mukaisessa arkistointitarkoituksessa.

Kansallisarkisto on pysyvän säilytyksen päätöstä tehdessään arvioinut, että edellä kuvattuja yleisen edun mukaisia käyttötarkoituksia ei voida saavuttaa ilman kyseisten henkilötietoja sisältävien aineistojen säilyttämistä ja, että säilyttäminen on oikeasuhtaista tietosuojaperiaatteet huomioiden yleisen edun mukaisessa arkistointitarkoituksessa. Tutkimusta ja muuta käyttöä suojaa Suomen perustuslakiin kirjattu sanan ja tieteen vapaus (Suomen perustuslaki 731/1999, 12 § ja 16 §). Pysyvään säilytykseen määrättyjen henkilötietojen käsittelyssä rekisterinpitäjän on otettava huomioon EU:n yleisen tietosuoja-asetuksen (2016/679) ja kansallisen tietosuojalain (1050/2018) asettamat vaatimukset.

Julkishallinnon toimijoiden (arkistonmuodostajien) on varmistettava asiakirjojen käytettävyys ja säilyminen, julkisuusperiaatteen toteutuminen sekä yksityisten ja yhteisöjen oikeusturvaan liittyvien asiakirjojen saatavuus siten kuin arkistolaki (831/1994) edellyttää. Asiakirjoja ja niihin sisältyviä tietoja on säilytettävä siten, että ne ovat turvassa tuhoutumiselta, vahingoittumiselta ja asiattomalta käytöltä.

## **Päätöksen tiedoksianto ja valitusosoitus**

Tämä päätös annetaan tiedoksi hallintolain (434/2003) 62 §:n mukaisena yleistiedoksiantona Kansallisarkiston verkkosivuilla, eikä päätöstä lähetetä erikseen tiedoksi asianosaisille toimijoille.

Tähän päätökseen tyytymätön saa hakea siihen muutosta valittamalla siihen hallinto-oikeuteen, jonka tuomiopiirissä valittajan kotipaikka sijaitsee. Valitus on tehtävä kirjallisesti päätöksen liitteenä olevalla valitusosoituksella.

Kun valittajia on enemmän kuin yksi ja heidän kotipaikkansa ovat eri hallinto-oikeuksien tuomiopiirissä, muutosta haetaan valittamalla Helsingin hallinto-oikeuteen.

**Sovelletut oikeusohjeet**

Arkistolaki (831/1994) 1, 7 ja 8 §

EU:n yleinen tietosuoja-asetus (2016/679) artiklat 5, 7, 9 ja 89

Tietosuojalaki (1050/2018) 4 ja 6 §

Pääjohtaja Päivi Happonen

Yksikönpäällikkö Olli Savo

Lisätietoja päätöksestä antaa Kansallisarkisto, 029 533 7400, **kirjaamo@kansallisarkisto.fi**

LIITTEET Liite 1.Valitusosoitus

 Liite 2. Perustelumuistio

 Liite 3. Taloushallinnon tietoaineistojen pysyvä säilytys (Excel)

 Liite 4. Hallintoasioiden tietoaineistojen pysyvä säilytys (Excel)

 Liite 5. Tiedonhallinnan tietoaineistojen pysyvä säilytys (Excel)

1. Suositus tietoaineistojen säilytysajasta ja toimenpiteistä säilytysajan päätyttyä: [http://urn.fi/URN:ISBN:978-952-367-483-7](http://urn.fi/URN%3AISBN%3A978-952-367-483-7) [↑](#footnote-ref-2)
2. Ei koske eduskuntaa, eduskunnan oikeusasiamiehen kansliaa, valtiontalouden tarkastusvirastoa ja kansainvälisten suhteiden ja Euroopan unionin asioiden tutkimuslaitosta, Tasavallan presidentin arkistoa. [↑](#footnote-ref-3)
3. Substanssitehtävillä tarkoitetaan julkishallinnon toimijoiden lakisääteisiä ydintehtäviä erotukseksi tuki- ja ylläpitotehtävistä. Substanssitehtävien asiakirjat ovat yleensä arkistolliselta arvoltaan arvokkaampia kuin tukitehtävien asiakirjat. Tavanomaisesti taloushallinnon, hallintoasiain ja tiedonhallinnan tehtävät ovat tukitehtäviä, mutta joillakin julkishallinnon toimijoilla ne ovat substanssitehtäviä eli ydintehtäviä. Näistä on erikseen perustelumuistiossa annettu esimerkkejä sekä taloushallinnon, hallintoasiain ja tiedonhallinnan osalta. [↑](#footnote-ref-4)